Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ.1683/95 για την καθιέρωση θεώρησης ενιαίου τύπου

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Με σκοπό τη σταδιακή καθιέρωση ενός χώρου ελευθερίας, ασφάλειας και δικαιοσύνης, η συνθήκη του Άμστερνταμ πραγματοποίησε ένα μεγάλο βήμα προς την ευρωπαϊκή ολοκλήρωση. Με βάση τη συνθήκη του Μάαστριχ, δόθηκαν επίσης στην Ευρωπαϊκή Κοινότητα νέες αρμοδιότητες για τη λήψη μέτρων μεταναστευτικής πολιτικής, όπως οι προϋποθέσεις εισόδου και διαμονής των υπηκόων τρίτων χωρών. Τα συμπεράσματα του ειδικού Ευρωπαϊκού Συμβουλίου του Τάμπερε για τη δημιουργία αυτού του χώρου ελευθερίας, ασφάλειας και δικαιοσύνης εντός της Ευρωπαϊκής Ένωσης τόνισαν τη σημασία της εξασφάλισης δίκαιης μεταχείρισης για τους υπηκόους τρίτων χωρών που διαμένουν νόμιμα στο έδαφος κρατών μελών. Παράλληλα τονίζονται αφενός η ανάγκη για αποτελεσματικότερη διαχείριση των μεταναστευτικών ροών και της λαθρομετανάστευσης και αφετέρου η σημασία ουσιαστικών ελέγχων στα εξωτερικά σύνορα, ως απαραίτητο συμπλήρωμα στην εφαρμογή των πολιτικών αυτών.

Μετά από το πρόγραμμα δράσης της Βιέννης για την εφαρμογή της συνθήκης του Άμστερνταμ και τις κατευθυντήριες οδηγίες του Τάμπερε, η Επιτροπή προτείνει τώρα μέτρα εντός του νέου θεσμικού πλαισίου, τα οποία αποσκοπούν στο να καταστήσουν ασφαλέστερα τα ταξιδιωτικά έγγραφα και τα έγγραφα αδειών διαμονής.

Η έκδοση του κανονισμού (ΕΚ) αριθ. 1683/95 της 29ης Μαΐου 1995 για την καθιέρωση θεώρησης ενιαίου τύπου αποτελεί σημαντικό βήμα προς τη συνολική εναρμόνιση της πολιτικής στον τομέα των θεωρήσεων.

Το άρθρο 2 του εν λόγω κανονισμού (που βασίζεται στο πρώην άρθρο 100 Γ, παράγραφος 3 της συνθήκης ΕΚ) ορίζει ότι: "Συμπληρωματικές τεχνικές προδιαγραφές οι οποίες εμποδίζουν την παραποίηση ή την πλαστογράφηση της θεώρησης θεσπίζονται σύμφωνα με τη διαδικασία που καθορίζεται στο άρθρο 6". Η Επιτροπή έχει ήδη εκτελέσει μία φορά αυτή την εξουσία με τη θέσπιση απόφασης σχετικά με τις συμπληρωματικές τεχνικές προδιαγραφές για τη θεώρηση ενιαίου τύπου στις 07.02.1996 [1] και αργότερα στις 27.12.2000 [2].

[1] Απόφαση 2/96, δεν έχει δημοσιευτεί.

[2] Απόφαση COM(2000) 4332, δεν έχει δημοσιευτεί.

Με την έναρξη ισχύος της συνθήκης του Άμστερνταμ και την ενσωμάτωση του κεκτημένου του Σένγκεν στο πλαίσιο της συνθήκης, η Επιτροπή θεωρεί αναγκαίο να θεσπίσει επιπλέον μέτρα για λόγους ασφαλείας, όπως κοινούς κανόνες σχετικά με τις μεθόδους και τα τεχνικά πρότυπα που πρέπει να τηρηθούν για τη συμπλήρωση της θεώρησης ενιαίου τύπου.

Το εναρμονισμένο σύστημα προτύπων ασφαλείας θα προσφέρει περισσότερες εγγυήσεις έναντι παραποιήσεων και πλαστογραφήσεων καθώς επίσης θα επιτρέψει την ταχεία θέσπιση νέων προτύπων ασφαλείας, αναλόγως των αναγκών. Με την προστασία από παραποιήσεις και πλαστογραφήσεις των ταξιδιωτικών εγγράφων και των εγγράφων άδειας διαμονής, η Επιτροπή προτίθεται να ενισχύσει περαιτέρω το υψηλό επίπεδο ασφαλείας, σύμφωνα με τους στόχους που καθορίστηκαν και στη συνθήκη και στο Ευρωπαϊκό Συμβούλιο του Τάμπερε.

Μετά τις τρομοκρατικές επιθέσεις κατά των ΗΠΑ, το Συμβούλιο (ΔΕΥ) της 20.09.2001 και το Ευρωπαϊκό Συμβούλιο της 21.09.2001 υπογράμμισαν την αναγκαιότητα για την Ευρωπαϊκή Ένωση να αναλάβει άμεση δράση.

Τα κράτη μέλη θεωρούν ότι οι ισχύοντες κανόνες ασφαλείας πρέπει να ενισχυθούν ακόμη περισσότερο και να εκπονηθεί μια στρατηγική που να εισάγει σύγχρονες τεχνολογίες στην καταπολέμηση όχι μόνο της παραποίησης εγγράφων, αλλά επίσης της δόλιας χρήσης εγγράφων, θεσπίζοντας μία πιο αξιόπιστη σύνδεση μεταξύ της θεώρησης ενιαίου τύπου και του κατόχου της.

Με την πρόταση αυτή, η Επιτροπή επιδιώκει να λάβει συγκεκριμένα μέτρα, προτείνοντας τη χορήγηση αρμοδιοτήτων στην επιτροπή "θεώρηση ενιαίου τύπου" για την έκδοση των ακόλουθων τεχνικών μέτρων:

- Ένταξη μιας φωτογραφίας που να ανταποκρίνεται σε υψηλά πρότυπα ασφαλείας, ώστε να δημιουργηθεί μία πλέον αξιόπιστη σύνδεση μεταξύ της θεώρησης ενιαίου τύπου και του κατόχου της,

- δυνατότητα τροποποίησης των χρωμάτων της θεώρησης ενιαίου τύπου στην περίπτωση άμεσης ανάγκης αντίδρασης σε πλαστογραφήσεις.

Πρόκειται για το πρώτο συγκεκριμένο βήμα προς την έκδοση συμπληρωματικών, ενισχυμένων μέτρων ασφαλείας, που θα αναπτυχθούν βάσει νέων τεχνολογιών. Για το σκοπό αυτό, η Επιτροπή, σε συνεργασία με την επιτροπή, θα ακολουθήσει από πολύ κοντά την εξέλιξη της κατάστασης και θα εκδώσει, εφόσον είναι απαραίτητο, προτάσεις τροποποίησης της νομοθεσίας.

Η ένταξη μιας φωτογραφίας θα προσφέρει επίσης δυνατότητες αποθήκευσης σε ένα μελλοντικό σύστημα πληροφοριών στον τομέα των θεωρήσεων, περιλαμβανομένων δυνατοτήτων έρευνας.

Οι εκτελεστικές αρμοδιότητες για την εφαρμογή της πρότασης σε τεχνικό επίπεδο, θα ανατεθούν στην Επιτροπή που θα επικουρείται από την επιτροπή η οποία έχει συσταθεί βάσει του άρθρου 6 του κανονισμού αριθ. 1683/95 για την καθιέρωση θεώρησης ενιαίου τύπου, σύμφωνα με τη διαδικασία που ορίζεται στο άρθρο 5 της απόφασης 1999/468/EC [3] δυνάμει του άρθρου 7 της ίδιας απόφασης. Με τη διαδικασία αυτή καθορίζονται οι τεχνικές προδιαγραφές ώστε να καταστούν τα έγγραφα συμβατά προς τα απαιτούμενα πρότυπα ασφαλείας. Με το μηχανισμό αυτό εξασφαλίζεται ο διαρκής έλεγχος από τους εμπειρογνώμονες και η προσαρμογή στις ενδεχόμενες νέες καταστάσεις, αναλόγως των αναγκών.

[3] ΕΕ L 184, 17.7.1999, σ. 23.

Η παρούσα πρόταση τροποποιεί την πρόταση της Επιτροπής σχετικά με την τροποποίηση του κανονισμού αριθ. 1683/95 για την καθιέρωση θεώρησης ενιαίου τύπου της 23.03.2001 (2001/0080 (CNS)) και παρουσιάζει ένα ενοποιημένο κείμενο του συνόλου των εισαγομένων τροποποιήσεων. Λαμβάνει επίσης υπόψη τις επιθυμίες που εκφράστηκαν από τα κράτη μέλη κατά τη διάρκεια των διαπραγματεύσεων στο πλαίσιο του Συμβουλίου.

Παρατηρήσεις επί των άρθρων

Άρθρο 1

Το άρθρο αυτό ορίζει αλλαγές που πρέπει να ενταχθούν στον κανονισμό αριθ. 1683/95 (ΕΚ) αναθέτει τις εκτελεστικές αρμοδιότητες όσον αφορά τον κανονισμό στην επιτροπή που έχει συσταθεί βάσει του άρθρου 6 του κανονισμού για την καθιέρωση θεώρησης ενιαίου τύπου, σύμφωνα με την κανονιστική διαδικασία που καθορίζεται στο άρθρο 5 της απόφασης αριθ. 1999/468/EΚ και βάσει του άρθρου 7 της απόφασης αυτής.

Η επιτροπή θεσπίζει τις αναγκαίες τεχνικές προδιαγραφές καθώς επίσης και τις τεχνικές μεθόδους και τα πρότυπα που θα χρησιμοποιηθούν για την συμπλήρωση των εντύπων, και που συνδέονται με την ασφάλεια της θεώρησης ενιαίου τύπου.

Μια δεύτερη παράγραφος θα επιτρέψει στην επιτροπή να τροποποιήσει τα χρώματα της θεώρησης ενιαίου τύπου στην περίπτωση επείγοντος.

Προστέθηκε μια νέα παράγραφος στο παράρτημα για την ένταξη της φωτογραφίας που θα ανταποκρίνεται σε υψηλά πρότυπα ασφάλειας στην αριστερή πλευρά της αυτοκόλλητης θεώρησης. Πρέπει επίσης να ληφθούν υπόψη οι προδιαγραφές που ορίζονται στο έγγραφο της διεθνούς οργάνωσης πολιτικής αεροπορίας (ΙCAO) για τις αναγνώσιμες από μηχάνημα θεωρήσεις.

Προστέθηκε μια νέα παράγραφος στο άρθρο 8 ώστε να δοθεί στα κράτη μέλη εύλογη προθεσμία για να εφαρμόσουν τα μέτρα ασφάλειας, εφόσον για λόγους δημοσιονομικούς και τεχνικούς δεν είναι δυνατόν να γίνει η ένταξη της φωτογραφίας συγχρόνως σε όλα τα προξενεία.

Άρθρο 2

Τυποποιημένες τελικές διατάξεις.

2001/aaaa (CNS)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ.1683/95 για την καθιέρωση θεώρησης ενιαίου τύπου

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

Τη συνθήκη για την ίδρυση της Ευρωπαϊκής Κοινότητας, και ιδίως το άρθρο 62 παράγραφος 2 εδάφιο β) στοιχείο iii),

Την πρόταση της Επιτροπής, [4]

[4] ΕΕ C ...

Τη γνώμη του Ευρωπαϊκού Κοινοβουλίου [5],

[5] ΕΕ C ...

Εκτιμώντας τα εξής:

(1) Τον κανονισμό αριθ. (ΕΚ) 1683/95 [6] του Συμβουλίου για την καθιέρωση θεώρησης ενιαίου τύπου,

[6] ΕΕ 164, 14.7.1995, σ. 1.

(2) είναι αναγκαίο να θεσπιστούν διατάξεις για τον καθορισμό κοινών προδιαγραφών σχετικά με την εφαρμογή του ενιαίου τύπου, και ειδικότερα κοινοί κανόνες για τις τεχνικές μεθόδους και τις προδιαγραφές που θα χρησιμοποιηθούν για τη συμπλήρωση του εντύπου.

(3) Η ένταξη φωτογραφίας που θα ανταποκρίνεται σε υψηλά πρότυπα ασφαλείας αποτελεί ένα πρώτο στάδιο προς τη χρήση στοιχείων που θεσπίζουν μια πιο αξιόπιστη σύνδεση μεταξύ της θεώρησης ενιαίου τύπου και του κατόχου της, πράγμα που συμβάλλει αισθητά στο να διασφαλισθεί ότι η θεώρηση ενιαίου τύπου προστατεύεται επίσης έναντι δόλιας χρήσης. Οι προδιαγραφές που ορίζονται στο έγγραφο της διεθνούς οργάνωσης πολιτικής αεροπορίας (ICAO) για τις αναγνωρίσιμες από μηχάνημα θεωρήσεις θα ληφθούν υπόψη.

(4) Είναι ουσιώδες οι κοινές προδιαγραφές σχετικά με την εφαρμογή της θεώρησης ενιαίου τύπου να έχουν υψηλό τεχνικό επίπεδο και να διευκολύνουν την επισήμανση παραχάραξης ή πλαστογράφησης των αυτοκόλλητων θεωρήσεων.

(5) Η εξουσία για τη θέσπιση τέτοιων κοινών προδιαγραφών πρέπει να ανατεθεί στην επιτροπή που έχει συσταθεί βάσει του άρθρου 6 του κανονισμού (ΕΚ) 1683/95, ο οποίος πρέπει να τροποποιηθεί ώστε να ληφθεί υπόψη η απόφαση του Συμβουλίου 1999/468/ΕΚ της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [7].

[7] ΕΕ L 184, 17.7.1999, σ. 23.

(6) Κατά συνέπεια πρέπει να τροποποιηθεί ο κανονισμός (ΕΚ) αριθ. 1683/95.

(7) Τα μέτρα που στοχεύουν να καταστήσουν τη θεώρηση ενιαίου τύπου ασφαλέστερη δεν επηρεάζουν τους ισχύοντες κανόνες που διέπουν την αναγνώριση της ισχύος των ταξιδιωτικών εγγράφων.

(8) Ο παρών κανονισμός δεν επηρεάζει την αρμοδιότητα των κρατών μελών όσον αφορά την αναγνώριση κρατών και εδαφικών ενοτήτων καθώς και διαβατηρίων, ταξιδιωτικών εγγράφων και εγγράφων ταυτότητας που εκδίδονται από τις αρχές τους.

(9) Ο παρών κανονισμός συνιστά, όσον αφορά την εφαρμογή της συμφωνίας σύνδεσης με τη Νορβηγία και την Ισλανδία, εξέλιξη του κεκτημένου του Σένγκεν κατά την έννοια του Πρωτοκόλλου για την ένταξη του κεκτημένου του Σένγκεν στο πλαίσιο της Ευρωπαϊκής Ένωσης.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1683/95 τροποποιείται ως εξής:

(1) Το άρθρο 2 αντικαθίσταται από τα εξής:

Άρθρο 2

1. Σύμφωνα με τη διαδικασία που καθορίζεται στο άρθρο 6 παράγραφος 2, θεσπίζονται περαιτέρω τεχνικές προδιαγραφές για τις θεωρήσεις ενιαίου τύπου:

(α) πρόσθετα στοιχεία και απαιτήσεις ασφαλείας, μεταξύ των οποίων ενισχυμένα πρότυπα για την καταπολέμηση της παραχάραξης, παραποίησης και πλαστογράφησης.

(β) τεχνικές μέθοδοι και πρότυπα για τη συμπλήρωση του ενιαίου τύπου θεώρησης.

2. Τα χρώματα του χαρτιού μπορούν να τροποποιηθούν σύμφωνα με τη διαδικασία που προβλέπεται στο άρθρο 6, παράγραφος 2.

(2) Το άρθρο 6 αντικαθίσταται από τα εξής:

Άρθρο 6

(1) Η Ευρωπαϊκή Επιτροπή επικουρείται από επιτροπή την οποία αποτελούν αντιπρόσωποι των κρατών μελών και της οποίας προεδρεύει ο αντιπρόσωπος της Επιτροπής.

(2) Όπου γίνεται αναφορά στην παρούσα παράγραφο, εφαρμόζεται η κανονιστική διαδικασία που καθορίζεται στο άρθρο 5 της απόφασης αριθ. 1999/468/EΚ σύμφωνα με το άρθρο 7 αυτής.

(3) Η χρονική περίοδος που προβλέπεται στο άρθρο 5, παράγραφος 6, είναι δύο μήνες.

(3) Στο άρθρο 8 προστίθεται η ακόλουθη παράγραφος:

"Η ένταξη φωτογραφίας που προβλέπεται στο σημείο 2α του παραρτήματος θα εφαρμοστεί το αργότερο εντός πέντε ετών από της εκδόσεως των μέτρων που προβλέπονται στο άρθρο 2."

(4) Στο παράρτημα ενσωματώνεται το ακόλουθο σημείο:

"2a. Ένταξη φωτογραφίας που θα ανταποκρίνεται σε υψηλά πρότυπα ασφαλείας και θα τοποθετηθεί στην αριστερή πλευρά της αυτοκόλλητης θεώρησης."

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος σύμφωνα με τη συνθήκη ΕΚ.

Βρυξέλλες,

Για το Συμβούλιο

Ο Πρόεδρος